钦定古今图书集成/明伦汇编/人事典/第106卷 > 《过家》宋·黄庭坚
## 钦定古今图书集成/明伦汇编/人事典/第106卷 > 《过家》宋·黄庭坚

“络纬声转急，田车寒不运。”儿时手种柳，上与云雨近。
舍傍旧佣保，少换老欲尽。宰木郁苍苍，田园变畦畛。
招延屈父党，劳问走婚亲。归来翻作客，顾影良自哂。
一生萍托水，万事雪侵鬓。夜来风陨霜，干叶落成阵。
灯花何故喜，大是报书信。亲年当喜惧，儿齿欲毁龀。
系船三百里，去梦无一寸。